Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί τον κανονισμο (ΕΟΚ) αριθ. 95/93 του Συμβουλιου της 18ης Ιανουαρίου 1993 σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

Κατά την ολομέλειά του της 10ης Ιουνίου 2002, το Ευρωπαϊκό Κοινοβούλιο ενέκρινε, με ορισμένες τροπολογίες, την πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου που τροποποιεί τον κανονισμό (ΕΟΚ) αριθ. 95/93 του Συμβουλίου της 18ης Ιανουαρίου 1993 σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες. Η Οικονομική και Κοινωνική Επιτροπή και η Επιτροπή των Περιφερειών υποστήριξαν επίσης την εν λόγω νομοθετική πρωτοβουλία.

Το Ευρωπαϊκό Κοινοβούλιο συμφωνεί με τα κυριότερα στοιχεία της πρότασης της Επιτροπής. Διατύπωσε, ωστόσο, ορισμένες τροπολογίες, βάσει των οποίων η Επιτροπή προτείνει να εισαχθούν ορισμένα νέα στοιχεία στο αρχικό της κείμενο.

Η Επιτροπή εκτιμά τη ρεαλιστική και εξισορροπημένη προσέγγιση που ακολουθεί το Ευρωπαϊκό Κοινοβούλιο επί του θέματος και αναγνωρίζει ιδιαίτερα την προστιθεμένη αξία των τροπολογιών, με τις οποίες προτείνεται ενίσχυση ορισμένων στοιχείων του κανονισμού και, με τον τρόπο αυτόν, της λειτουργίας των προτεινομένων κανόνων κατανομής του διαθέσιμου χρόνου χρήσης (slots).

Ορισμένα ζητήματα θεωρούνται ότι είναι καίριας σημασίας για την αποτελεσματικότητα της πρότασης και για την ίδια την αναθεώρηση, δηλαδή χωρίς τα μέτρα αυτά, η αναθεώρηση θα έχανε εν πολλοίς τον "λόγο ύπαρξής" της. Τα ζητήματα αυτά είναι τα εξής:

- Ορισμοί: νομικός χαρακτήρας των slots και των νεοεισερχομένων (που έχει επιπτώσεις ιδίως στα περιφερειακά δρομολόγια και στη θέση των αερομεταφορέων που εκτελούν δρομολόγια στο πλαίσιο συμμαχιών).

- Αρχές κατανομής των slots: για την κατανομή των slots θα πρέπει να λαμβάνονται υπόψη τα περιβαλλοντικά μέτρα (συμπεριλαμβανομένου του μεγέθους των αεροσκαφών) και η διατροπικότητα, προκειμένου να υπάρξει όσο το δυνατόν μεγαλύτερη ελάφρυνση της συμφόρησης, όπως και για να μην αντικατοπτρίζονται όλοι οι περιορισμοί της χωρητικότητας που επηρεάζουν την απόδοση των υποδομών.

- Επιτροπή συντονισμού: οι τοπικοί κανόνες που καταρτίζονται από την επιτροπή αυτή (όλα τα ενδιαφερόμενα μέρη) πρέπει να εγκρίνονται από το αρμόδιο κράτος μέλος, ώστε να εξασφαλίζεται ότι συμβιβάζονται με την κοινοτική νομοθεσία. Επομένως, ένα μέλος της επιτροπής (αερολιμένας) δεν πρέπει να επιτρέπεται να εγκρίνει τους εν λόγω κανόνες ανεξάρτητα και χωρίς την έγκριση του κράτους μέλους.

- Καθεστώς του συντονιστή: λόγω των αυξημένων υποχρεώσεων των συντονιστών (διασταύρωση δεδομένων, συνεχής παρακολούθηση, επιβολή κυρώσεων) και της νομικής, πραγματικής και οικονομικής ανεξαρτησίας τους, απαιτείται να υπόκεινται οι αποφάσεις τους σε δικαστική αναθεώρηση. Είναι άρα αναγκαίο να μην απαλλάσσονται οι συντονιστές από οιαδήποτε μορφή ευθύνης (ζημίες), καθόσον οι αποφάσεις τους ενδέχεται να προκαλέσουν ζημίες στους αερομεταφορείς στους οποίους απευθύνονται τα μέτρα. Συνεπώς, οι συντονιστές θα πρέπει να υπέχουν ευθύνη τουλάχιστον σε περίπτωση βαριάς αμέλειας ή εσκεμμένου παραπτώματος, κατά την άσκηση των καθηκόντων τους.

- Αποφυγή των μεταβιβάσεων slots: το ζήτημα αυτό πρόκειται να αποτελέσει το αντικείμενο της δεύτερης φάσης αναθεώρησης. Εν τούτοις, μέχρις ότου υπάρξει μηχανισμός που θα προβλέπει νέο σύστημα για την κατανομή των slots, με βάση τις επιλογές της αγοράς και αμερόληπτες, διαφανείς και ισότιμες διαδικασίες, χωρίς διακρίσεις, η παρούσα διαδικασία κατανομής των slots δεν επιτρέπει την εμπορία slots και ψευδείς ανταλλαγές slots (κεκαλυμμένες μεταβιβάσεις slots).

- Κυρώσεις: για να αποφευχθεί η κατάχρηση των slots από τους αερομεταφορείς, με αποτέλεσμα να οξυνθεί το πρόβλημα των σπάνιων πόρων χωρητικότητας στους ευρωπαϊκούς αερολιμένες με δρομολόγια ακτινοειδούς τύπου, προτείνεται να στερούνται τα slots τους, όταν επανειλημμένα και εσκεμμένα κάνουν κατάχρηση των slots τους ή, πριν ακόμη από το τέλος της περιόδου προγραμματισμού, είναι σαφές ότι δεν πληρούν τις απαιτήσεις χρήσης για τα slots - 80% της χρήσης κατά τη διάρκεια μιας περιόδου.

- Χρονοδιάγραμμα της πρότασης: στο παρόν στάδιο, είναι πρόωρο να αναφερθεί σε ποια στιγμή θα πρέπει να υποβάλει η Επιτροπή και άλλη νομοθετική πρόταση για την περαιτέρω αναθεώρηση των παρόντων κανόνων (πρόσβαση στην αγορά). Αυτό μπορεί να εξετασθεί μόνον όταν έχει ολοκληρωθεί μια μελέτη για να εκτιμηθούν όλες οι πιθανές επιλογές για την εν λόγω αναθεώρηση και έχουν γίνει οι δέουσες διαβουλεύσεις με τους συντελεστές του κλάδου και τα κράτη μέλη.

Υπό το φως της ανωτέρω θεώρησης του ζητήματος, η Επιτροπή είναι διατεθειμένη να ενσωματώσει εκείνες τις υποδείξεις και τροπολογίες που αποσκοπούν στη βελτίωση και την αποσαφήνιση του παρόντος κειμένου της πρότασής της. Συγκεκριμένα:

- Ένα μεγάλο μέρος (19) των προτεινομένων τροπολογιών είναι αποδεκτές όπως εγκρίθηκαν από το Ευρωπαϊκό Κοινοβούλιο. Αφορούν τα ακόλουθα στοιχεία της πρότασης: τον ορισμό του νεοεισερχομένου, του αερομεταφορέα, τα καθήκοντα του συντονιστή, τα καθήκοντα της επιτροπής συντονισμού και τον προσδιορισμό των παραμέτρων συντονισμού, τα κριτήρια για την κατανομή των slots. Επίσης, τα χρονικά διαστήματα για την αποτελεσματική εξέταση των καταγγελιών έχουν συντομευθεί, ώστε να εξασφαλίζεται ταχεία επίλυση εντός ευλόγου χρόνου. Οι τροπολογίες αυτές είναι οι ακόλουθες: 10, 11, 13, 14, 16, 19, 21, 22, 24, 27, 29, 30, 36, 39, 40, 41, 42, 47 και 49.

Υπό το φως των ανωτέρω, έχουν τροποποιηθεί τα ακόλουθα άρθρα: 2 σημεία (β), (στ) και (ιε), 3 παράγραφος 5, 4 παράγραφοι 1 και 6, 5 παράγραφος 1, 6 παράγραφος 1 δεύτερο εδάφιο, 7 παράγραφοι 1 και 3, 8 παράγραφος 7, 8α παράγραφος 4 σημεία (α), (β) και (γ), 8β, 11 παράγραφος 1, 14 παράγραφος 1.

- Ορισμένες τροπολογίες (4) είναι αποδεκτές μόνον κατ' αρχήν: αφορούν τις αιτιολογίες του κανονισμού (τροπολογίες 3 και 6), τον ορισμό του νεοεισερχομένου και τις εξουσίες της Επιτροπής, όταν εξετάζει περιπτώσεις εξαιρετικών περιστάσεων (τροπολογίες 12 και 44).

Υπό το φως των ανωτέρω, έχουν τροποποιηθεί οι ακόλουθες αιτιολογίες και άρθρα: οι αιτιολογίες 5 και 9, το άρθρο 7 παράγραφος 1 δεύτερο εδάφιο, το άρθρο 10 παράγραφοι 4 και 5.

- Μερικές τροπολογίες (5) είναι αποδεκτές με μικρή αναδιατύπωση (τροπολογίες 4, 37, 48, 51 και 52), ενώ άλλες (6) είναι αποδεκτές μόνον εν μέρει και με αναδιατύπωση: Συγκεκριμένα:

- Η τροπολογία 5 (που αφορά την αιτιολογία 5) μπορεί να γίνει αποδεκτή μόνον εν μέρει και με αναδιατύπωση, ώστε να εξασφαλισθεί ότι η πρόταση αναφέρει σαφώς ότι μελλοντικά θα είναι απαραίτητο να καθορισθούν κανόνες και διαδικασίες για τον συντονισμό μεταξύ των slots αερολιμένων και αεροδιαδρόμων. Όσο για το υπόλοιπο της τροπολογίας, δεν μπορεί να γίνει δεκτό, διότι δημιουργεί σύγχυση σχετικά με το ποιο μέρος του κανονισμού είναι εφαρμοστέο και ποιο όχι. Συν τοις άλλοις, ένα μέρος της αποτελεί πλεονασμό.

- Η τροπολογία 9 (σχετικά με το άρθρο 2 σημείο (α)) αφορά τον ορισμό των slots. Ένα μέρος της, που αναφέρεται στους "απαιτούμενους όρους και τις συνθήκες χρήσης", πρέπει να απορριφθεί, όπως στην τροπολογία 5. Εξ άλλου, πρέπει να απορριφθεί ο όρος "αποκλειστικά", αφού δεν υπάρχουν άλλοι κοινοτικοί κανόνες που να αφορούν την κατανομή των slots. Τα υπόλοιπα μπορούν να γίνουν δεκτά, καθώς βελτιώνουν τη σαφήνεια του προτεινομένου ορισμού.

- Η τροπολογία 17 (που αφορά το άρθρο 3 παράγραφος 3) είναι αποδεκτή μόνον εν μέρει και με αναδιατύπωση, ώστε να εξασφαλισθεί ότι η πρόταση αναφέρει σαφώς ότι η ανάλυση της χωρητικότητας του αερολιμένα πραγματοποιείται επίσης κατόπιν αιτήματος της επιτροπής συντονισμού, των αερομεταφορέων που εκτελούν περισσότερα από τα μισά δρομολόγια σε έναν αερολιμένα, του οργανισμού διαχείρισης του αερολιμένα, του κράτους μέλους ή της Επιτροπής.

- Η τροπολογία 31 (σχετικά με το άρθρο 8 παράγραφος 2 τρίτο εδάφιο) αφορά το δικαίωμα των κρατών μελών να περιορίζουν τα δικαιώματα σε slots για την εκτέλεση πτήσεων με ένα ελάχιστο μέγεθος αεροσκαφών. Μόνον το πρώτο μέρος της τροπολογίας μπορεί να γίνει δεκτό, στο οποίο διευκρινίζεται ότι το μέτρο πρόκειται να εφαρμοσθεί με την επιφύλαξη των διατάξεων του άρθρου 9 του κανονισμού για τα slots και των σχετικών διατάξεων του κανονισμού για την πρόσβαση στην αγορά (κανονισμός 2408/92 του Συμβουλίου). Τα υπόλοιπα πρέπει να απορριφθούν, διότι είναι πολύ περιοριστικά.

- Η τροπολογία 32 (σχετικά με το άρθρο 8 παράγραφος 4) αφορά τις δυνατότητες χρονικού επαναπροσδιορισμού μιας σειράς slots με "καθεστώς ιστορικών δικαιωμάτων". Είναι αποδεκτό το μέρος στο οποίο διευκρινίζεται ότι ο χρονικός επαναπροσδιορισμός μπορεί επίσης να γίνει δεκτός, όταν κατανέμονται στους αερομεταφορείς σειρές slots που ανταποκρίνονται περισσότερο στις αρχικές αιτήσεις τους. Το υπόλοιπο της τροπολογίας, στο οποίο προτείνεται να διαγραφεί κάθε μνεία των περιπτώσεων "επιχειρησιακών λόγων", πρέπει να απορριφθεί, διότι αφήνει περιθώρια για διαφορετικές ερμηνείες του τι μπορεί να θεωρηθεί "επιχειρησιακός λόγος".

- Η τροπολογία 33 (σχετικά με το άρθρο 8 παράγραφος 5) αφορά τους τοπικούς κανόνες, που έχουν αποφασισθεί από την επιτροπή συντονισμού και έχουν εγκριθεί από το αρμόδιο κράτος μέλος. Το μόνο αποδεκτό μέρος της τροπολογίας είναι η μνεία των "κατευθύνσεων σε όλη την επικράτεια της Κοινότητας". Οι κατευθύνσεις αυτές έχουν ήδη αναπτυχθεί ως "βέλτιστες πρακτικές" από την Ευρωπαϊκή ένωση συντονιστών αερολιμένων. Το υπόλοιπο της τροπολογίας δεν μπορεί να γίνει δεκτό, διότι υπάρχει κίνδυνος να εισαγάγει διακρίσεις, δεδομένου ότι ο όρος "αποδοτική χρήση της χωρητικότητας του αερολιμένα" ενδέχεται να τύχει διαφορετικής ερμηνείας σε κάθε αερολιμένα. Επιπλέον, το ζήτημα του τι είναι "αποδοτική χρήση της χωρητικότητας του αερολιμένα" αποτελεί θέμα για τη δεύτερη φάση αναθεώρησης των κανόνων κατανομής των slots.

Υπό το φως των τροπολογιών που έγιναν δεκτές με μικρή αναδιατύπωση, έχουν τροποποιηθεί οι ακόλουθες αιτιολογίες και άρθρα: η αιτιολογία 7, το άρθρο 8α παράγραφος 1 σημείο β) i), το άρθρο 11 παράγραφος 2 σημείο γ), το άρθρο 14 παράγραφοι 4 και 5.

- Η Επιτροπή είναι υποχρεωμένη να απορρίψει ορισμένες (18) από τις προτεινόμενες αλλαγές του κανονισμού, οι οποίες επηρεάζουν τα κεντρικά θέματα της πρότασής της. Ειδικότερα:

- Η εξισορροπημένη προσέγγιση της πρότασης: οι τροπολογίες 1, 18 και 28 επηρεάζουν σημαντικά την εξισορροπημένη προσέγγιση της πρότασης, με την οποία εξασφαλίζεται ότι λαμβάνονται δεόντως υπόψη όλα τα συμφέροντα (αεροπορικές εταιρείες, αερολιμένες και καταναλωτές). Αφενός, η αποκλειστική μνεία των καταναλωτών δημιουργεί την εντύπωση ότι η προτεινόμενη αναθεώρηση δεν είναι προς το συμφέρον των αερολιμένων (πάροχοι χωρητικότητας) και των αεροπορικών εταιρειών (χρήστες). Αφετέρου, με τις τροπολογίες 18 και 28 διαγράφεται οποιαδήποτε μνεία των τοπικών οργανώσεων επιβατών από τη διαδικασία διαβουλεύσεων όσον αφορά την ανάλυση της χωρητικότητας του αερολιμένα και τον προσδιορισμό των παραμέτρων συντονισμού. Η αποδοχή των τροπολογιών αυτών θα στερούσε τελείως από τα συμφέροντα των καταναλωτών τη δυνατότητα να διαδραματίσουν οποιονδήποτε ρόλο κατά τη διαδικασία κατανομής των slots. Όσο για την τροπολογία 46, δεν είναι αποδεκτή, διότι θίγει την ισορροπία μεταξύ καθιερωμένων και νεοεισερχομένων αερομεταφορέων. Οι απορριφθείσες τροπολογίες αφορούν τις ακόλουθες αιτιολογίες και άρθρα: αιτιολογία 2, άρθρο 3 παράγραφος 4, άρθρο 6 παράγραφος 3, άρθρο 10 παράγραφος 6.

- Οι ορισμοί και η σαφήνεια των κριτηρίων κατανομής των slots: ορισμένες τροπολογίες είτε θα προκαταλάμβαναν το αποτέλεσμα της μελέτης σχετικά με την εισαγωγή ενός μηχανισμού της αγοράς, η οποία δεν έχει ακόμη διεξαχθεί (τροπολογία 7), είτε θα προκαλούσαν σύγχυση σχετικά με την εφαρμογή των κριτηρίων κατανομής των slots, τόσο σε κοινοτικό, όσο και σε παγκόσμιο επίπεδο (τροπολογίες 2, 15, 45 και 50), είτε είναι περιττές (τροπολογίες 26 και 38). Οι απορριφθείσες τροπολογίες αφορούν τις ακόλουθες αιτιολογίες και άρθρα: αιτιολογίες 3 και 13, άρθρο 2 σημείο (στ) (ii), άρθρο 5 παράγραφος 3, άρθρο 8α παράγραφος 1 σημείο γ), άρθρο 10 παράγραφος 5 δεύτερο εδάφιο, άρθρο 14 παράγραφος 2.

- Το καθεστώς του συντονιστή: οι τροπολογίες 8 και 48 αφορούν τη λογοδοσία του συντονιστή. το Ευρωπαϊκό Κοινοβούλιο έχει προτείνει να απαλλαγεί ο συντονιστής από κάθε ευθύνη, παρ' όλες τις αυξημένες υποχρεώσεις του. Η Επιτροπή δίδει ιδιαίτερη σημασία στα καθήκοντα του συντονιστή και, ως εκ τούτου, δεν είναι σε θέση να δεχθεί γενική απαλλαγή, όπως υποδεικνύεται από το Κοινοβούλιο. Αντιθέτως, η Επιτροπή είναι της γνώμης ότι η ευθύνη του συντονιστή θα πρέπει να προβλέπεται μόνον σε περιπτώσεις βαριάς αμέλειας ή εσκεμμένου παραπτώματος. Η τροπολογία 23 θεωρείται από την Επιτροπή ότι είναι πολύ ευρεία και επιβάλλει περιττή επιβάρυνση όσον αφορά τις υποχρεώσεις των συντονιστών για παροχή πληροφοριών. Οι απορριφθείσες τροπολογίες αφορούν τις ακόλουθες αιτιολογίες και άρθρα: αιτιολογία 17 μαζί με το άρθρο 11 παράγραφος 2 σημείο γ), άρθρο 4 παράγραφος 8.

- Χαρακτηρισμός των αερολιμένων με βάση διαφανείς διαδικασίες, χωρίς διακρίσεις: Η τροπολογία 20 (που αφορά το άρθρο 3 παράγραφος 5 πρώτο εδάφιο) παραβλέπει ότι πρέπει πάντοτε να πραγματοποιείται ανάλυση της χωρητικότητας, πριν επιβληθεί συντονισμός των slots σε έναν αερολιμένα και πρέπει άρα να απορριφθεί.

- Η λειτουργία της επιτροπής συντονισμού: η τροπολογία 25 (που αφορά το άρθρο 5 παράγραφος 3) παραβλέπει ότι ο εσωτερικός κανονισμός αποτελεί αναγκαία λειτουργική απαίτηση για την επιτροπή συντονισμού, προκειμένου να εξασφαλίζεται διαφάνεια, και δεν είναι δυνατόν, επομένως, να παραμείνει μόνον ως δυνατότητα επιλογής. Όσον αφορά την τροπολογία 34 (για την προσθήκη ενός νέου εδαφίου στο άρθρο 8 παράγραφος 5), είναι αναγκαίο οι τοπικοί κανόνες να εγκρίνονται πάντοτε από την επιτροπή συντονισμού, και όχι από οποιαδήποτε άλλη οντότητα, να εγκρίνονται δε από τα κράτη μέλη, ώστε να εξασφαλίζεται ότι δεν υπάρχει παράβαση της κοινοτικής νομοθεσίας, κατά κανέναν τρόπο. Επίσης, εάν γινόταν αποδεκτή, η τροπολογία θα επέβαλλε την υποχρέωση στους συντονιστές να εφαρμόζουν κανόνες εκτός του πλαισίου του κανονισμού. το γεγονός αυτό θα δημιουργούσε τον κίνδυνο για ορισμένους κανόνες να απαιτείται εφαρμογή, ακόμη και αν δεν συμβιβάζονται με τον κανονισμό.

- Διατροπικότητα και υποχρεώσεις δημόσιας υπηρεσίας: οι τροπολογίες 35 και 43 (σχετικά με το άρθρο 8 παράγραφος 6 και το άρθρο 9 παράγραφος 1, αντιστοίχως) δεν είναι δυνατόν να γίνουν δεκτές, καθώς επηρεάζουν αρνητικά το υφιστάμενο κοινοτικό δίκαιο όσον αφορά τη διατροπικότητα και τις υποχρεώσεις δημόσιας υπηρεσίας. Η τροπολογία 35 αφορά την εφαρμογή του άρθρου 9 του κανονισμού (ΕΟΚ) αριθ. 2408/92 του Συμβουλίου για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών. Είναι σαφές από το άρθρο αυτό ότι οι αποφάσεις σχετικά με το ποια δρομολόγια επηρεάζονται από την εφαρμογή του κανονισμού λαμβάνονται από τα κράτη μέλη, και όχι από τυχόν άλλη οντότητα. Όσο για την τροπολογία 43, εάν γινόταν αποδεκτή, θα εισήγαγε διακριτική μεταχείριση των αεροπορικών δρομολογίων σε γραμμές στις οποίες έχουν επιβληθεί υποχρεώσεις δημόσιας υπηρεσίας, κατ' εφαρμογή του άρθρου 4 του κανονισμού (ΕΟΚ) αριθ. 2408/92. Όντως, θα καθιστούσε την εφαρμογή και των δύο κανονισμών επί του θέματος αδύνατη.

Υπό το φως όλων των ανωτέρω και σύμφωνα με το άρθρο 250 παράγραφος 2, η Επιτροπή τροποποιεί την πρότασή της.

2001/0140 (COD)

Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί τον κανονισμο (ΕΟΚ) αριθ. 95/93 του Συμβουλιου της 18ης Ιανουαρίου 1993 σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80 παράγραφος 2,

την πρόταση της Επιτροπής [1],

[1] ΕΕ C

τη γνώμη της Οικονομικής και Κοινωνικής Επιτροπής [2] και της Επιτροπής των Περιφερειών [3],

[2] ΕΕ C

[3] ΕΕ C

Ενεργώντας σύμφωνα με τη διαδικασία που ορίζει το άρθρο 251 της συνθήκης,

Εκτιμώντας τα εξής:

(1) Μετά τα συμπεράσματα του Ευρωπαϊκού Συμβουλίου που πραγματοποιήθηκε στη Στοκχόλμη στις 23 και 24 Μαρτίου 2001, ο παρών κανονισμός αποτελεί ένα πρώτο βήμα της διαδικασίας διεξοδικής αναθεώρησης. Προκειμένου να εξετασθούν και πάλι οι εξελίξεις που θα έχουν επέλθει, ιδίως σε ό,τι αφορά τους νεοεισερχόμενους και την εμπορία των slots, ο παρών κανονισμός πρέπει να επανεξετασθεί μετά από ορισμένη περίοδο λειτουργίας του.

(2) Η πείρα έδειξε ότι ο κανονισμός (EΟΚ) 95/93 σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες [4] πρέπει να ενισχυθεί, για να εξασφαλισθεί πληρέστερη και πιο ευέλικτη χρήση της περιορισμένης χωρητικότητας στους αερολιμένες που παρουσιάζουν συμφόρηση.

[4] ΕΕ L 14, 23.1.1993, σ. 1. Κανονισμός (EΟΚ) 95/93 του Συμβουλίου της 18ης Ιανουαρίου 1993, ΕΕ L 14, 22.1.1993, σ. 1.

(3) Είναι επομένως αναγκαίο να τροποποιηθεί ο κανονισμός ουσιαστικά, σύμφωνα με το άρθρο 14 και να διευκρινισθούν ορισμένες διατάξεις του.

(4) Είναι επιθυμητό να ακολουθηθεί η διεθνής ορολογία και να χρησιμοποιηθούν επομένως οι όροι "αερολιμένες με ευκολίες προγραμματισμού των πτήσεων" και "συντονισμένος αερολιμένας" αντί των όρων "συντονισμένος" και "πλήρως συντονισμένος αερολιμένας" αντίστοιχα.

(5) Οι αερολιμένες που παρουσιάζουν σοβαρές ελλείψεις χωρητικότητας πρέπει να χαρακτηρισθούν συντονισμένοι με βάση αντικειμενικά κριτήρια και μετά από ανάλυση χωρητικότητας. Στους συντονισμένους αερολιμένες απαιτούνται λεπτομερείς κανόνες για να διασφαλισθεί ότι τηρούνται πλήρως οι αρχές της διαφάνειας, της αμεροληψίας και της μη διακριτικής μεταχείρισης.

(6) Στους αερολιμένες με ευκολίες προγραμματισμού των πτήσεων, ο υπεύθυνος προγραμματισμού πρέπει να ενεργεί με ανεξάρτητο τρόπο. Στους συντονισμένους αερολιμένες ο συντονιστής διαδραματίζει κεντρικό ρόλο στη διαδικασία συντονισμού. Συνεπώς, η θέση των συντονιστών πρέπει να είναι τελείως ανεξάρτητη και οι αρμοδιότητές τους να προδιαγραφούν διεξοδικά.

(7) Είναι αναγκαίο να προδιαγραφεί διεξοδικά ο ρόλος της επιτροπής συντονισμού, έτσι ώστε να θεσπισθεί ότι η επιτροπή συντονισμού φέρει σε πέρας καθήκοντα παροχής συμβουλών και διαμεσολαβητού όσον αφορά την κατανομή των slots. Είναι σημαντικό να εξασφαλισθεί ότι η επιτροπή συντονισμού δεν μπορεί να λαμβάνει αποφάσεις που θα ήταν δεσμευτικές για τον συντονιστή.

(8) Είναι επίσης αναγκαίο να διευκρινισθεί ότι η κατανομή των slots πρέπει να θεωρείται δικαίωμα χρήσης, το οποίο επιτρέπει στους αερομεταφορείς την πρόσβαση στις εγκαταστάσεις του αερολιμένα, με την προσγείωση και την απογείωση σε συγκεκριμένες ημέρες και ώρες κατά τη διάρκεια της περιόδου προγραμματισμού για την οποία χορηγήθηκαν τα slots. Θα πρέπει να εξετασθεί η ανάγκη να καθορισθούν κανόνες και διαδικασίες για τον συντονισμό μεταξύ των slots αερολιμένων και αεροδιαδρόμων.

(9) Ωστόσο, για τη σταθερότητα των δρομολογίων, το υπάρχον σύστημα προβλέπει ανακατανομή των slots με κατεστημένο ιστορικό προηγούμενο ("ιστορικά δικαιώματα") στους εγκατεστημένους αερομεταφορείς. Για να ενθαρρυνθεί η τακτική εκτέλεση των δρομολογίων στους συντονισμένους αερολιμένες, είναι αναγκαίο να προβλεφθεί ότι τα ιστορικά δικαιώματα είναι συνδεδεμένα με σειρές slots. Παράλληλα, τα κράτη μέλη θα πρέπει να μπορούν να περιορίζουν τα δικαιώματα σε σειρές slots, αν αλλάξουν οι περιβαλλοντικές συνθήκες στους αντίστοιχους αερολιμένες.

(10) Τα slots με ιστορικό προηγούμενο πρέπει να είναι συμβατά με τον υπολογισμό χρήσης και με όλες τις υπόλοιπες σχετικές διατάξεις του κανονισμού, για να επιτρέπουν στους αερομεταφορείς να ζητήσουν τα slots αυτά για την επόμενη ισοδύναμη περίοδο προγραμματισμού. Η κατάσταση των ιστορικών δικαιωμάτων σε περίπτωση από κοινού εκτέλεσης δρομολογίων, πτήσεων με κοινό κωδικό ή συμφωνιών ενοποιημένης παρουσίας πρέπει να αποσαφηνισθεί.

(11) Τα τακτικά δρομολόγια σε έναν αερολιμένα πρέπει να έχουν την προτεραιότητα, η οποία θα δίδεται αυστηρά χωρίς διάκριση μεταξύ προγραμματισμένων και μη προγραμματισμένων δρομολογίων.

(12) Για να εξασφαλισθεί αποτελεσματική χρήση της χωρητικότητας και μείωση των περιβαλλοντικών επιπτώσεων στους αερολιμένες που παρουσιάζουν συμφόρηση και για να προωθηθεί περισσότερο η διατροπικότητα, είναι αναγκαίο να εξετάζεται επίσης, κατά τη διαδικασία κατανομής των slots, εάν υπάρχουν κατάλληλα δρομολόγια ικανοποιητικής ποιότητας με άλλους τρόπους μεταφοράς.

(13) Ο ορισμός του νεοεισερχόμενου θα ενισχύσει την προσφορά κατάλληλων αεροπορικών δρομολογίων προς τις περιφέρειες και θα αυξήσει τις δυνατότητες ανταγωνισμού στα ενδοκοινοτικά δρομολόγια.

(14) Για να εξασφαλισθεί καλύτερα ότι οι τρίτες χώρες θα μεταχειρίζονται με ανάλογο τρόπο τους κοινοτικούς αερομεταφορείς, πρέπει να θεσπισθεί μια διαδικασία που θα επιτρέπει στην Κοινότητα να ενεργεί αποτελεσματικότερα κατά των τρίτων χωρών που δεν παρέχουν μεταχείριση ανάλογη με εκείνη που παρέχεται εντός Κοινότητας.

(15) Καθόσον τα μέτρα που είναι αναγκαία για την εφαρμογή του παρόντος κανονισμού είναι γενικής φύσεως, κατά την έννοια του άρθρου 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [5], πρέπει να εκδοθούν με τη διαδικασία της κανονιστικής επιτροπής, που προβλέπεται στο άρθρο 5 της εν λόγω απόφασης.

[5] ΕΕ L 184, 17.7.1999, σ. 23.

(16) Η πρόσβαση ενός αερομεταφορέα σε έναν συντονισμένο αερολιμένα επιτρέπεται μόνον εφόσον του έχει χορηγηθεί slot. Πρέπει να εισαχθούν μέτρα τα οποία θα εγγυώνται την επιβολή του παρόντος κανονισμού, ιδίως όταν οι αερομεταφορείς επανειλημμένα και εσκεμμένα δεν τηρούν τους κανόνες κατανομής των slots.

(17) Πρέπει να υπάρχει δικαστική διαδικασία για την αναθεώρηση των αποφάσεων που λαμβάνει ο συντονιστής.

(18) Για την αποφυγή αμφιβολιών, διευκρινίζεται ότι η εφαρμογή των διατάξεων του παρόντος κανονισμού δεν θίγει τους κανόνες περί ανταγωνισμού της συνθήκης, και ιδίως τα άρθρα 81 και 82 αυτής, και του κανονισμού (EΟΚ) αριθ. 4064/89 για τον έλεγχο των συγκεντρώσεων μεταξύ επιχειρήσεων [6], όπως τροποποιήθηκε τελευταία από τον κανονισμό (EΚ) αριθ. 1310/97 [7].

[6] ΕΕ L 395, 30.12.1989, σ.1. διορθωμένη έκδοση, ΕΕ L 257, 21.9.1990, σ. 13.

[7] ΕΕ L 180, 9.7.1997, σ. 1.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (EΟΚ) αριθ. 95/93 τροποποιείται ως εξής:

(1) Το άρθρο 1 παράγραφος 1 αντικαθίσταται από το εξής:

'Ο παρών κανονισμός εφαρμόζεται στους κοινοτικούς αερολιμένες.'

(2) Το άρθρο 2 τροποποιείται ως εξής:

α) Τα σημεία (α) και (β) αντικαθίστανται από τα εξής:

'(α) 'διαθέσιμος χρόνος χρήσης (slot)' : το θεσπιζόμενο βάσει του παρόντος κανονισμού δικαίωμα ενός αερομεταφορέα να χρησιμοποιεί όλη την απαιτούμενη για την εκτέλεση της υπηρεσίας αερομεταφοράς αερολιμενική υποδομή ενός συντονισμένου αερολιμένα μια συγκεκριμένη ημέρα και ώρα για προσγείωση και απογείωση, το οποίο χορηγείται από τον συντονιστή σύμφωνα με τον παρόντα κανονισμό.

(β) 'νεοεισερχόμενος αερομεταφορέας' :

(i) ο αερομεταφορέας ο οποίος ζητεί ένα slot, από μια σειρά slots, σε έναν αερολιμένα για κάποια ημέρα, εφόσον, εάν γίνει δεκτό το αίτημά του, θα διαθέτει συνολικά λιγότερα από πέντε slots σε αυτόν τον αερολιμένα για την συγκεκριμένη ημέρα, ή

(ii) ο αερομεταφορέας ο οποίος ζητεί μια σειρά slots για ένα προγραμματισμένο απευθείας επιβατικό δρομολόγιο μεταξύ δύο κοινοτικών αερολιμένων, όταν δύο κατ' ανώτατο όριο άλλοι αερομεταφορείς εκτελούν το ίδιο προγραμματισμένο απευθείας δρομολόγιο μεταξύ των ίδιων αερολιμένων ή των συστημάτων αερολιμένων τη συγκεκριμένη ημέρα, και εφόσον θα διαθέτει, εάν το αίτημά του γίνει δεκτό, λιγότερα από πέντε slots στον αερολιμένα αυτόν τη δεδομένη ημέρα για το συγκεκριμένο απευθείας δρομολόγιο.

(iii) ο αερομεταφορέας ο οποίος ζητεί μια σειρά slots σε έναν αερολιμένα για ένα προγραμματισμένο απευθείας επιβατικό δρομολόγιο μεταξύ του αερολιμένα αυτού και ενός περιφερειακού αερολιμένα, όταν κανείς άλλος αερομεταφορέας δεν εκτελεί προγραμματισμένο απευθείας επιβατικό δρομολόγιο μεταξύ των ίδιων αερολιμένων ή των συστημάτων αερολιμένων τη συγκεκριμένη ημέρα, και εφόσον θα διαθέτει, εάν το αίτημά του γίνει δεκτό, λιγότερα από πέντε slots στον αερολιμένα αυτόν τη δεδομένη ημέρα για το συγκεκριμένο απευθείας δρομολόγιο.

Για τους σκοπούς των σημείων (i) και (ii), ένας αερομεταφορέας δεν θεωρείται νεοεισερχόμενος, εφόσον τη στιγμή της κατανομής:

- έχει, στον συγκεκριμένο αερολιμένα, από κοινού δραστηριότητα, πτήσεις με κοινό κωδικό ή ρύθμιση ενοποιημένης παρουσίας με άλλον αερομεταφορέα που δεν θεωρείται νεοεισερχόμενος, ή

- κατέχει πλειοψηφική συμμετοχή στο κεφάλαιό του άλλος αερομεταφορέας που δεν θεωρείται νεοεισερχόμενος (θυγατρική εταιρεία), ή

- κατέχει άμεσα ή έμμεσα πλειοψηφική συμμετοχή στο κεφάλαιο άλλου αερομεταφορέα που δεν θεωρείται νεοεισερχόμενος (μητρική εταιρεία), ή

- ανήκει σε όμιλο αερομεταφορέων, από τους οποίους ένας δεν θεωρείται νεοεισερχόμενος, ή

- πρόκειται για επιχείρηση που ανήκει στην ίδια μητρική εταιρεία.

Για τους σκοπούς του σημείου (ii), ένας αερομεταφορέας, ο οποίος μόνος ή μαζί με άλλους εταίρους ομίλου αερογραμμών διαθέτει άνω του 7% του συνόλου των διαθέσιμων προς εκχώρηση slots τη συγκεκριμένη ημέρα σε έναν αερολιμένα ή σύστημα αερολιμένων, δεν θεωρείται νεοεισερχόμενος στον αερολιμένα αυτόν για τη συγκεκριμένη ημέρα.'

β) Το σημείο (στ) αντικαθίσταται από το εξής:

'(στ) (i) 'αερομεταφορέας', μια αεροπορική εταιρεία που διαθέτει έγκυρη άδεια εκμετάλλευσης ή ισοδύναμο έγγραφο το αργότερο στις 31 Ιανουαρίου για την επόμενη θερινή περίοδο ή στις 31 Aυγούστου για την επόμενη χειμερινή περίοδο. Για τους σκοπούς των άρθρων 4, 7, 8, 8α, 10 και 14, ο ορισμός του αερομεταφορέα περιλαμβάνει επίσης την ιδιωτική αεροπλοΐα, εφόσον εκτελεί προγραμματισμένα δρομολόγια στον εν λόγω αερολιμένα.

(ii) 'όμιλος αερομεταφορέων', δύο ή περισσότεροι αερομεταφορείς που εκτελούν κοινές πτήσεις, έχουν ενοποιημένη παρουσία ή εκτελούν πτήσεις με κοινό κωδικό ή συνεργάζονται με οιονδήποτε άλλο τρόπο για την εκτέλεση αεροπορικών δρομολογίων.'

γ) Το σημείο (ζ) αντικαθίσταται από το εξής:

'(ζ) 'συντονισμένος αερολιμένας', οιοσδήποτε αερολιμένας στον οποίο ένας αερομεταφορέας ή κάθε άλλος φορέας εκμετάλλευσης αεροσκαφών χρειάζεται, για την απογείωση ή την προσγείωση, κατανομή slots από τον συντονιστή.'

δ) Προστίθενται τα εξής σημεία (θ), (ι), (ια), (ιβ), (ιγ), (ιδ) και (ιε):

'(θ) 'αερολιμένας με ευκολίες προγραμματισμού', ο αερολιμένας με πιθανά προβλήματα συμφόρησης σε ορισμένες περιόδους της ημέρας, της εβδομάδας ή του έτους, που μπορούν να λύνονται με εθελούσια συνεργασία μεταξύ αερομεταφορέων, στον οποίο έχει διορισθεί ένας υπεύθυνος προγραμματισμού για να διευκολύνονται τα δρομολόγια των αερομεταφορέων που χρησιμοποιούν ή προτίθενται να χρησιμοποιήσουν τον εν λόγω αερολιμένα.

(ι) 'οργανισμός διαχείρισης αερολιμένα', ο οργανισμός ο οποίος, σε συνδυασμό ή όχι με άλλες δραστηριότητες, έχει το καθήκον βάσει εθνικών νόμων ή κανονισμών να διοικεί και να διαχειρίζεται τις εγκαταστάσεις του αερολιμένα και να συντονίζει και να ελέγχει τις δραστηριότητες των διαφόρων αερομεταφορέων που είναι παρόντες στον αερολιμένα ή το σύστημα αερολιμένων.

(ια) 'σειρά slots', τουλάχιστον πέντε slots που έχουν ζητηθεί για την ίδια ώρα της ίδιας ημέρας της εβδομάδας σε μια περίοδο προγραμματισμού και έχουν χορηγηθεί κατ' αυτόν τον τρόπο ή, εφόσον αυτό δεν είναι δυνατόν, έχουν χορηγηθεί για περίπου την ίδια ώρα.

(ιβ) 'περιφερειακός αερολιμένας', ένα περιφερειακό σημείο σύνδεσης και πρόσβασης ή ένα κοινοτικό σημείο σύνδεσης, όπως ορίζει το Τμήμα 6 της απόφασης αριθ. 1692/96/EΚ περί των κοινοτικών προσανατολισμών για την ανάπτυξη του διευρωπαϊκού δικτύου μεταφορών [8].

[8] ΕΕ L 228, 9.9.1996, σ. 99.

(ιγ) 'ιδιωτική αεροπλοΐα', ο κλάδος της γενικής αεροπλοΐας που αφορά την εκμετάλλευση ή τη χρήση αεροσκαφών από εταιρείες με σκοπό τη μεταφορά επιβατών ή εμπορευμάτων στο πλαίσιο διεξαγωγής των επιχειρηματικών δραστηριοτήτων τους, χωρίς πρόσβαση για το κοινό εν γένει και με κυβερνήτες πρόσωπα που έχουν τουλάχιστον έγκυρη άδεια εμπορικού κυβερνήτη και διαθέτουν ειδικότητα πτήσης με όργανα.

(ιδ) 'παράμετροι συντονισμού', η με επιχειρησιακούς όρους έκφραση της συνολικής διαθέσιμης χωρητικότητας ενός αερολιμένα για την κατανομή slots κατά τη διάρκεια κάθε περιόδου συντονισμού, η οποία αντικατοπτρίζει όλους τους τεχνικούς, επιχειρησιακούς και περιβαλλοντικούς παράγοντες που επηρεάζουν την απόδοση της αερολιμενικής υποδομής και των διαφόρων υποσυστημάτων της.

(ιε) 'χρόνος τροχοδρόμησης', ο χρόνος που χρειάζεται το αεροσκάφος για λάβει θέση απογείωσης στον διάδρομο ή, στην περίπτωση της προσγείωσης, ο χρόνος που απαιτείται για την έξοδο του αεροσκάφους από τον διάδρομο και την ακινητοποίησή του.'

(3) Το άρθρο 3 τροποποιείται ως εξής:

α) Η παράγραφος 1 αντικαθίσταται από την εξής:

'1. (α) Ένα κράτος μέλος δεν υποχρεούται να χαρακτηρίσει έναν αερολιμένα ως αερολιμένα με ευκολίες προγραμματισμού ή ως συντονισμένο παρά μόνον σύμφωνα με τις διατάξεις του παρόντος άρθρου.

(β) Ένα κράτος μέλος δεν υποχρεούται να χαρακτηρίσει έναν αερολιμένα ως συντονισμένο παρά μόνον σύμφωνα με τις διατάξεις της παραγράφου 3.'

β) Ο όρος 'συντονισμένος' στην παράγραφο 2 αντικαθίσταται από τον όρο "με ευκολίες προγραμματισμού".

γ) Η παράγραφος 3 αντικαθίσταται από την εξής:

'3. Tο αρμόδιο κράτος μέλος, όταν το κρίνει αναγκαίο ή εντός έξι μηνών, εξασφαλίζει ότι ο οργανισμός διαχείρισης πραγματοποιεί διεξοδική ανάλυση χωρητικότητας στους μη χαρακτηρισμένους αερολιμένες ή στους αερολιμένες με ευκολίες προγραμματισμού:

(i) κατόπιν υποβολής γραπτής αίτησης των αερομεταφορέων που εκτελούν περισσότερα από τα μισά δρομολόγια σε έναν αερολιμένα ή του οργανισμού διαχείρισης του αερολιμένα, όταν κρίνουν ότι η χωρητικότητα δεν επαρκεί για τις εκτελούμενες ή τις προγραμματιζόμενες πτήσεις σε ορισμένες περιόδους. ή

(ii) κατόπιν αίτησης της Επιτροπής, ιδίως όταν ένας αερολιμένας είναι προσβάσιμος ουσιαστικά μόνον από τους αερομεταφορείς στους οποίους έχουν χορηγηθεί slots από τον συντονιστή ή όταν οι αερομεταφορείς, και ιδίως οι νεοεισερχόμενοι, συναντούν σοβαρά προβλήματα στην εξασφάλιση δυνατοτήτων προσγείωσης και απογείωσης στον συγκεκριμένο αερολιμένα.

Η ανάλυση, η οποία βασίζεται σε κοινώς αναγνωρισμένες ενοποιημένες μεθόδους, προσδιορίζει όλες τις ελλείψεις χωρητικότητας, λαμβανομένων υπόψη των περιβαλλοντικών περιορισμών σε έναν συγκεκριμένο αερολιμένα. Στην ανάλυση εξετάζονται οι δυνατότητες αντιμετώπισης των ελλείψεων αυτών, με νέα ή τροποποιημένη υποδομή, επιχειρησιακές μεταβολές, ή με οιαδήποτε άλλη αλλαγή, και προτείνεται χρονοδιάγραμμα για την επίλυση των προβλημάτων. Η ανάλυση επικαιροποιείται τουλάχιστον ανά τριετία, εφόσον γίνει χρήση της παραγράφου 5, ή εφόσον ο αερολιμένας υποστεί μεταβολές που επηρεάζουν σημαντικά τη χωρητικότητα και τη χρήση του, ή κατόπιν αιτήματος της επιτροπής συντονισμού, των αερομεταφορέων που εκτελούν περισσότερα από τα μισά δρομολόγια σε έναν αερολιμένα, του οργανισμού διαχείρισης του αερολιμένα, του κράτους μέλους ή της Επιτροπής. Τόσο η ανάλυση, όσο και η χρησιμοποιούμενη μέθοδος διατίθενται στα μέρη που έχουν ζητήσει την ανάλυση και, εφόσον ζητηθεί, σε άλλα ενδιαφερόμενα μέρη. Η ανάλυση κοινοποιείται ταυτόχρονα στην Επιτροπή.

Είναι δυνατόν να καταρτισθούν πρότυπα για την επεξεργασία της ανάλυσης χωρητικότητας, σύμφωνα με τη διαδικασία που ορίζεται στο άρθρο 13 παράγραφος 2.'

δ) Η παράγραφος 4 αντικαθίσταται από τις εξής παραγράφους 4 και 5 και η υπάρχουσα παράγραφος 5 μετατρέπεται σε παράγραφο 6, ο δε όρος 'πλήρως συντονισμένος αερολιμένας' αντικαθίσταται από τον όρο 'συντονισμένος αερολιμένας':

'4. Με βάση την ανάλυση, το κράτος μέλος συμβουλεύεται για τη χωρητικότητα του αερολιμένα τον οργανισμό διαχείρισης του αερολιμένα, τους αερομεταφορείς που χρησιμοποιούν τακτικά τον αερολιμένα, τις οργανώσεις εκπροσώπησής τους, τους αντιπροσώπους της γενικής αεροπλοΐας, τις αρχές ελέγχου της εναέριας κυκλοφορίας και τις τοπικές οργανώσεις επιβατών, εφόσον υπάρχουν.

5. Tο κράτος μέλος διασφαλίζει ότι ένας αερολιμένας χαρακτηρίζεται συντονισμένος για το διάστημα κατά το οποίο διαπιστώνονται προβλήματα χωρητικότητας, με βάση ανάλυση χωρητικότητας, για μία τουλάχιστον περίοδο προγραμματισμού πτήσεων μόνον εάν

α) οι ελλείψεις είναι τόσο σοβαρές ώστε να μην είναι δυνατόν να αποφευχθούν μεγάλες καθυστερήσεις στον αερολιμένα και

β) δεν υπάρχουν δυνατότητες επίλυσης των προβλημάτων αυτών βραχυπρόθεσμα.'

(4) Το άρθρο 4 τροποποιείται ως εξής:

α) Ο τίτλος αντικαθίσταται από τον εξής: "Υπεύθυνος προγραμματισμού και συντονιστής"

β) Η παράγραφος 1 αντικαθίσταται από την εξής:

'1. Tο κράτος μέλος που είναι αρμόδιο για έναν αερολιμένα με ευκολίες προγραμματισμού ή για έναν συντονισμένο αερολιμένα εξασφαλίζει ότι διορίζεται ενδεδειγμένο φυσικό ή νομικό πρόσωπο ως υπεύθυνος προγραμματισμού και ως συντονιστής του αερολιμένα αντίστοιχα, αφού προηγουμένως συμβουλευθεί τους αερομεταφορείς που χρησιμοποιούν τακτικά τον αερολιμένα, τις οργανώσεις εκπροσώπησής τους, τον οργανισμό διαχείρισης του αερολιμένα και την επιτροπή συντονισμού, εφόσον υπάρχει. Ο ίδιος υπεύθυνος προγραμματισμού ή ο ίδιος συντονιστής μπορεί να διορισθεί για περισσότερους του ενός αερολιμένες.'

γ) Οι παράγραφοι 2, 3, 4, 5 και 6 αντικαθίστανται τις εξής:

'2. Το κράτος μέλος που είναι αρμόδιο για έναν αερολιμένα με ευκολίες προγραμματισμού ή για έναν συντονισμένο αερολιμένα εξασφαλίζει ότι:

α) σε έναν αερολιμένα με ευκολίες προγραμματισμού, ο υπεύθυνος προγραμματισμού ενεργεί με βάση τον παρόντα κανονισμό, με ανεξάρτητο, αμερόληπτο και διαφανή τρόπο, χωρίς να εισάγει διακρίσεις,

β) σε έναν συντονισμένο αερολιμένα η εκ των πραγμάτων ανεξαρτησία του συντονιστή εξασφαλίζεται επιπροσθέτως με θεσμικό και οικονομικό διαχωρισμό του από οιοδήποτε μεμονωμένο ενδιαφερόμενο μέρος. Tο κράτος μέλος εξασφαλίζει ότι ο συντονιστής ενεργεί με βάση τον παρόντα κανονισμό, με αμερόληπτο και διαφανή τρόπο, χωρίς να εισάγει διακρίσεις, και ότι διατίθενται επαρκείς πόροι ούτως ώστε η χρηματοδότηση των συντονιστικών δραστηριοτήτων να μην μπορεί να επηρεάσει την ανεξαρτησία του συντονιστή.

3. Ο υπεύθυνος προγραμματισμού και ο συντονιστής συμμετέχουν στις διεθνείς διασκέψεις προγραμματισμού των αερομεταφορέων, σύμφωνα με τους όρους της κοινοτικής νομοθεσίας.

4. Ο υπεύθυνος προγραμματισμού συμβουλεύει τους αερομεταφορείς και συνιστά εναλλακτικούς χρόνους άφιξης ή/και αναχώρησης, όταν είναι πιθανόν να δημιουργηθεί συμφόρηση.

5. Ο συντονιστής είναι ο μόνος υπεύθυνος για την κατανομή των slots. Κατανέμει τα slots σύμφωνα με τις διατάξεις του παρόντος κανονισμού και προνοεί έτσι ώστε να μπορούν κατανεμηθούν slots και εκτός ωρών γραφείου σε επείγουσες περιπτώσεις.

6. Ο υπεύθυνος προγραμματισμού και ο συντονιστής παρακολουθούν τη χρήση των προγραμμάτων και των εκχωρηθέντων slots που έχουν όντως χρησιμοποιηθεί, σε στενή συνεργασία με τον οργανισμό διαχείρισης του αερολιμένα και με τις αρχές ελέγχου της εναέριας κυκλοφορίας. Ο συντονιστής υποβάλλει ετήσια έκθεση δραστηριότητας στην Επιτροπή που αφορά, ιδίως, την εφαρμογή του άρθρου 8 σημείο (α) και του άρθρου 14, καθώς και τις τυχόν καταγγελίες σχετικά με την εφαρμογή των άρθρων 8 και 10 που έχουν κατατεθεί στην επιτροπή συντονισμού και τις πρωτοβουλίες για την επίλυσή τους.

7. Όλοι οι υπεύθυνοι προγραμματισμού και οι συντονιστές διασταυρώνουν τις βάσεις δεδομένων τους, ούτως ώστε να ανιχνεύονται τυχόν ανακολουθίες στον προγραμματισμό.'

δ) Η παράγραφος 7 μετατρέπεται σε παράγραφο 8 και η εισαγωγική φράση της παραγράφου αντικαθίσταται από την εξής:

'Ο συντονιστής κατόπιν αίτησης παρέχει προς εξέταση, δωρεάν και εντός εύλογου χρονικού διαστήματος, σε όλα τα ενδιαφερόμενα μέρη τις κάτωθι πληροφορίες, είτε γραπτώς, είτε σε οιαδήποτε άλλη ευπρόσιτη μορφή:'

ε) Στην παράγραφο 8, η οποία μετατρέπεται σε νέα παράγραφο 9, προστίθεται η ακόλουθη πρόταση:

'Ο συντονιστής παρέχει τις εν λόγω πληροφορίες σε συνοπτικό μέγεθος, εφόσον του ζητηθεί. Για την παροχή συνοπτικών πληροφοριών επιτρέπεται η καταβολή τέλους ανάλογου προς το σχετικό κόστος.'

στ) Προστίθενται τα κάτωθι ως νέα παράγραφος 10:

'Εφόσον αρμόζουν και διατίθενται εν γένει αποδεκτά πρότυπα πληροφοριών προγραμματισμού, ο υπεύθυνος προγραμματισμού, ο συντονιστής και οι αερομεταφορείς τα εφαρμόζουν, υπό τον όρο ότι είναι σύμφωνα με την κοινοτική νομοθεσία.'

(5) Τα άρθρα 5, 6, 7, 8 και 9 αντικαθίστανται από τα εξής:

'Άρθρο 5

Επιτροπή συντονισμού

1. Σε έναν συντονισμένο αερολιμένα, το αρμόδιο κράτος μέλος εξασφαλίζει ότι συγκροτείται επιτροπή συντονισμού. Η ίδια επιτροπή συντονισμού μπορεί να υποδειχθεί για περισσότερους του ενός αερολιμένες. Η συμμετοχή στην επιτροπή συντονισμού είναι ανοικτή τουλάχιστον στους αερομεταφορείς, τις οργανώσεις εκπροσώπησής τους και τους εκπροσώπους της γενικής αεροπλοΐας που χρησιμοποιούν τακτικά τον(τους) αερολιμένα(ες), καθώς επίσης στον οργανισμό διαχείρισης του σχετικού αερολιμένα και στις αρμόδιες αρχές ελέγχου της εναέριας κυκλοφορίας.

Καθήκοντα της επιτροπής συντονισμού είναι

α) να υποβάλλει προτάσεις ή να συμβουλεύει τον συντονιστή ή/και το κράτος μέλος σχετικά με:

- τις δυνατότητες αύξησης της χωρητικότητας του συγκεκριμένου αερολιμένα σύμφωνα με το άρθρο 3 ή τις δυνατότητες βελτίωσης της χρήσης του.

- τον καθορισμό των παραμέτρων συντονισμού σύμφωνα με το άρθρο 6.

- τις τοπικές κατευθύνσεις για την κατανομή slots, λαμβάνοντας υπόψη τυχόν περιβαλλοντικά προβλήματα, όπως προβλέπει το άρθρο 8 παράγραφος 5.

- τις βελτιώσεις των συνθηκών κυκλοφορίας που επικρατούν στον συγκεκριμένο αερολιμένα.

- τις καταγγελίες για την κατανομή των slots, όπως προβλέπει το άρθρο 11.

- τις μεθόδους παρακολούθησης της χρήσης των χορηγούμενων slots.

- τα σοβαρά προβλήματα που αντιμετωπίζουν οι νεοεισερχόμενοι, όπως προβλέπει το άρθρο 10 παράγραφος 8.

- όλα τα θέματα που σχετίζονται με τη χωρητικότητα του αερολιμένα.

β) να διαμεσολαβεί μεταξύ όλων των ενδιαφερομένων μερών σε περίπτωση:

- καταγγελίας σχετικά με την κατανομή των slots, όπως προβλέπει το άρθρο 11.

2. Οι αντιπρόσωποι του κράτους μέλους και ο συντονιστής καλούνται στις συνεδριάσεις της επιτροπής συντονισμού ως παρατηρητές.

3. Η επιτροπή συντονισμού καταρτίζει γραπτώς τον εσωτερικό της κανονισμό, ο οποίος καλύπτει μεταξύ άλλων τη συμμετοχή, τις εκλογές, τη συχνότητα των συνεδριάσεων και τη(τις) χρησιμοποιούμενη(ες) γλώσσα(ες). Οιοδήποτε μέλος της επιτροπής συντονισμού μπορεί να προτείνει τοπικές κατευθύνσεις, όπως προβλέπει το άρθρο 8 παράγραφος 5. Κατ' αίτησιν του συντονιστή, η επιτροπή συντονισμού συζητεί τις προτεινόμενες τοπικές κατευθύνσεις για την κατανομή των slots. Στο αρμόδιο κράτος μέλος υποβάλλεται έκθεση σχετικά με τις συζητήσεις της επιτροπής συντονισμού, όπου αναφέρονται οι σχετικές θέσεις της επιτροπής συντονισμού.

Άρθρο 6

Παράμετροι συντονισμού

1. Σε έναν συντονισμένο αερολιμένα, το αρμόδιο κράτος μέλος εξασφαλίζει ότι καθορίζονται δύο φορές ανά έτος οι παράμετροι κατανομής των slots και ότι ταυτόχρονα λαμβάνονται υπόψη όλοι οι σχετικοί τεχνικοί, επιχειρησιακοί και περιβαλλοντικοί περιορισμοί, καθώς και οιαδήποτε μεταβολή τους.

Ο προσδιορισμός των παραμέτρων αυτών βασίζεται σε αντικειμενική ανάλυση των δυνατοτήτων ρύθμισης της εναέριας κυκλοφορίας, λαμβανομένων υπόψη των διαφόρων τύπων κυκλοφορίας στον αερολιμένα, της συμφόρησης του τοπικού εναερίου χώρου, που ενδέχεται να προκύψει κατά τη διάρκεια της περιόδου συντονισμού, και της κατάστασης της χωρητικότητας.

Οι παράμετροι παρέχονται στον συντονιστή του αερολιμένα εγκαίρως πριν από την αρχική κατανομή των slots ενόψει των διασκέψεων προγραμματισμού.

2. Για τον προσδιορισμό των παραμέτρων που αναφέρονται στην παράγραφο 1, ο συντονιστής καθορίζει σχετικά χρονικά διαστήματα συντονισμού, αφού συμβουλευθεί την επιτροπή συντονισμού και βάσει της κατάστασης χωρητικότητας.

3. Ο προσδιορισμός των παραμέτρων και η χρησιμοποιούμενη μεθοδολογία, καθώς και οι τυχόν μεταβολές τους, συζητούνται λεπτομερώς με την επιτροπή συντονισμού, προκειμένου να αυξηθεί ο αριθμός διαθέσιμων προς κατανομή slots, πριν ληφθεί τελική απόφαση για τις παραμέτρους κατανομής των slots. Όλα τα σχετικά έγγραφα διατίθενται στα ενδιαφερόμενα μέρη εφόσον τα ζητήσουν.

Άρθρο 7

Πληροφορίες προς τον υπεύθυνο προγραμματισμού και τον συντονιστή

1. Οι αερομεταφορείς που χρησιμοποιούν ή προτίθενται να χρησιμοποιήσουν έναν αερολιμένα με ευκολίες προγραμματισμού ή έναν συντονισμένο αερολιμένα υποβάλλουν στον υπεύθυνο προγραμματισμού ή τον συντονιστή αντίστοιχα όλες τις σχετικές πληροφορίες που θα τους ζητηθούν. Όλες οι σχετικές πληροφορίες παρέχονται στο μέγεθος και εντός των χρονικών ορίων που προδιαγράφει ο υπεύθυνος προγραμματισμού ή ο συντονιστής.

Ο αερομεταφορέας που επιθυμεί να του εκχωρηθεί το καθεστώς του νεοεισερχομένου υποχρεούται να πληροφορεί τον συντονιστή, σε τυποποιημένο μορφότυπο, όταν ζητεί slot, εάν υπάγεται στο καθεστώς νεοεισερχόμενου και να διαβιβάζει στον συντονιστή όλες τις αναγκαίες πληροφορίες από τις οποίες εκείνος θα κρίνει αν πρόκειται για νεοεισερχόμενη επιχείρηση, σύμφωνα με το άρθρο 2 σημείο (β), για τα αιτούμενα slots.

Σε όλους τους υπόλοιπους αερολιμένες, χωρίς ιδιαίτερο χαρακτηρισμό, τις πληροφορίες σχετικά με τις προγραμματισμένες πτήσεις των αερομεταφορέων παρέχει, κατόπιν αίτησης του συντονιστή, ο οργανισμός διαχείρισης του αερολιμένα στον συντονιστή άλλου συντονισμένου αερολιμένα.

2. Σε περίπτωση που ένας αερομεταφορέας παραλείψει να παράσχει τις πληροφορίες που αναφέρονται στην παράγραφο 1, ή σε περίπτωση που ο αερομεταφορέας παρείχε ψευδείς ή παραπλανητικές πληροφορίες, ο συντονιστής δεν λαμβάνει υπόψη το αίτημα ή τα αιτήματα του συγκεκριμένου αερομεταφορέα για slot, εκτός εάν υπάρχουν ελαφρυντικά. Ο συντονιστής δίδει στον αερομεταφορέα την ευκαιρία να υποβάλει τις παρατηρήσεις του.

3. Ο υπεύθυνος προγραμματισμού ή ο συντονιστής, ο οργανισμός διαχείρισης του αερολιμένα και οι αρχές ελέγχου της εναέριας κυκλοφορίας ανταλλάσσουν όλες τις πληροφορίες που απαιτούνται για την άσκηση των καθηκόντων τους, στις πληροφορίες δε αυτές συμπεριλαμβάνονται τα δεδομένα του προγραμματισμού πτήσεων και τα στοιχεία σχετικά με τα εκχωρηθέντα slots.

Άρθρο 8

Διαδικασία κατανομής των slots

1. Οι σειρές slots κατανέμονται από το κοινό σύστημα εκμετάλλευσης στους αιτούντες αερομεταφορείς ως παραχωρούμενα δικαιώματα χρήσης της αερολιμενικής υποδομής, για προσγείωση και απογείωση για την περίοδο προγραμματισμού για την οποία ζητήθηκαν, μετά τη λήξη της οποίας οι σειρές slots επιστρέφονται στο κοινό σύστημα εκμετάλλευσης, όπως ορίζουν οι διατάξεις του άρθρου 10.

2. Με την επιφύλαξη των άρθρων 7, 8α, 9, 10 παράγραφος 1 και 14, η παράγραφος 1 του παρόντος άρθρου δεν εφαρμόζεται εφόσον πληρούνται οι ακόλουθοι όροι:

- εάν ένας αερομεταφορέας χρησιμοποίησε μια σειρά slots για την εκτέλεση τακτικών και προγραμματισμένων μη τακτικών δρομολογίων και

- εάν ο αερομεταφορέας μπορεί να αποδείξει στον συντονιστή ότι χρησιμοποίησε τη συγκεκριμένη σειρά slots, σύμφωνα με την άδειά του, τουλάχιστον κατά το 80% του χρόνου κατά τη διάρκεια της περιόδου προγραμματισμού για την οποία του χορηγήθηκε.

Στις περιπτώσεις αυτές, η συγκεκριμένη σειρά slots επιτρέπει στον αερομεταφορέα να λάβει την ίδια σειρά slots κατά την επόμενη αντίστοιχη περίοδο προγραμματισμού.

Με την επιφύλαξη των διατάξεων του άρθρου 9 του παρόντος κανονισμού και των σχετικών διατάξεων του κανονισμού (ΕΟΚ) αριθ. 2408/92, τα κράτη μέλη μπορούν να περιορίσουν τα δικαιώματα αυτά σε σειρές slots που θα χρησιμοποιηθούν με ελάχιστου μεγέθους αεροσκάφη.

3. Με την επιφύλαξη του άρθρου 10 παράγραφος 2, σε περίπτωση που δεν είναι δυνατόν να ικανοποιηθούν όλες οι αιτήσεις slot των ενδιαφερόμενων αερομεταφορέων, δίδεται προτεραιότητα στα εμπορικά δρομολόγια, και ιδίως στα τακτικά δρομολόγια και τα προγραμματισμένα έκτακτα δρομολόγια. Σε περίπτωση ανταγωνιζόμενων αιτήσεων εντός της ίδιας κατηγορίας δρομολογίων, δίδεται προτεραιότητα στα δρομολόγια που εκτελούνται καθ' όλη τη διάρκεια του έτους.

4. Νέος χρονικός προσδιορισμός των σειρών slots, πριν κατανεμηθούν τα εναπομένοντα στο κοινό σύστημα εκμετάλλευσης slots όπως αναφέρει το άρθρο 10 στους υπόλοιπους αερομεταφορείς, γίνεται δεκτός μόνον για επιχειρησιακούς λόγους, οφειλόμενους στη μεταβολή του τύπου του χρησιμοποιούμενου αεροσκάφους ή του εκτελούμενου δρομολογίου ή εάν πρόκειται να επέλθει βελτίωση των χρόνων των slots των αιτούντων αερομεταφορέων, σε σύγκριση με τους χρόνους που είχαν ζητηθεί αρχικά. Ο εν λόγω χρονικός προσδιορισμός αρχίζει να ισχύει μόνον μετά από ρητή επικύρωσή του από τον συντονιστή.

5. Ο συντονιστής λαμβάνει επίσης υπόψη του και άλλους κανόνες και κατευθύνσεις που έχει θεσπίσει παγκοσμίως και σε όλη την επικράτεια της Κοινότητας ο κλάδος των αερομεταφορών, καθώς και τις τοπικές κατευθύνσεις που έχει προτείνει η επιτροπή συντονισμού και έχουν εγκριθεί από το αρμόδιο κράτος μέλος για έναν συγκεκριμένο αερολιμένα, με την προϋπόθεση ότι οι εν λόγω κανόνες και κατευθύνσεις δεν θίγουν την ανεξαρτησία του συντονιστή, ότι συμβαδίζουν με την κοινοτική νομοθεσία και αποσκοπούν στην περαιτέρω αποτελεσματική χρήση της χωρητικότητας του αερολιμένα. Οι κανόνες κοινοποιούνται από το εν λόγω κράτος μέλος στην Ευρωπαϊκή Επιτροπή.

6. Στις περιπτώσεις που ισχύει το άρθρο 9 του κανονισμού (EΟΚ) αριθ. 2408/92 του Συμβουλίου, ο συντονιστής δεν δίδει προτεραιότητα στα αιτήματα αερομεταφορέων που προτίθενται να χρησιμοποιήσουν τη δεδομένη σειρά slots, όταν υπάρχει ικανοποιητική εξυπηρέτηση με άλλα μέσα μεταφοράς.

7. Εάν δεν είναι δυνατόν να χορηγηθεί ένα slot, ο συντονιστής ενημερώνει τον αιτούντα αερομεταφορέα για ποιον λόγο και του υποδεικνύει το πλησιέστερο διαθέσιμο slot.

8. Ο συντονιστής, εκτός από την προγραμματισμένη κατανομή slots για την περίοδο προγραμματισμού, προσπαθεί να διευθετήσει σύντομα τα μεμονωμένα αιτήματα για slots για κάθε τύπο αερομεταφορών, ακόμη και της γενικής αεροπλοΐας. Προς τον σκοπό αυτόν, μπορούν να χρησιμοποιηθούν τα slots που απομένουν στο κοινό σύστημα εκμετάλλευσης, σύμφωνα με το άρθρο 10, μετά την κατανομή τους στους αιτούντες αερομεταφορείς, καθώς και τα slots που ελευθερώνονται την τελευταία στιγμή.

Άρθρο 8a

Κινητικότητα των slots

1. Τα slots μπορούν:

α) να μεταβιβάζονται από έναν αερομεταφορέα από μια πτήση ή τύπο δρομολογίου σε άλλη πτήση ή άλλο τύπο δρομολογίου που εκτελείται από τον ίδιο αερομεταφορέα.

β) να μεταβιβάζονται

i) μεταξύ μητρικής και θυγατρικών εταιρειών, καθώς και μεταξύ θυγατρικών της ιδίας μητρικής εταιρείας,

ii) με την απόκτηση του ελέγχου του κεφαλαίου ενός αερομεταφορέα,

iii) σε περίπτωση ολικής ή μερικής εξαγοράς, όταν τα slots συνδέονται απευθείας με την εξαγορά της επιχείρησης.

γ) να μεταβιβάζονται μεταξύ αερομεταφορέων, σύμφωνα με απόφαση που λαμβάνουν οι δημόσιες αρχές, βάσει των άρθρων 81 ή 82 της συνθήκης ΕΚ ή του κανονισμού 4064/89.

δ) να ανταλλάσσονται, ένα έναντι ενός, μεταξύ δύο αερομεταφορέων, όταν και οι δύο ενδιαφερόμενοι αερομεταφορείς δεσμεύονται να χρησιμοποιήσουν τα ανταλλασσόμενα slots.

2. Tα slots δεν μεταβιβάζονται κατά κανένα τρόπο μεταξύ αερομεταφορέων ή μεταξύ αερομεταφορέων και άλλων οντοτήτων, με ή χωρίς χρηματική αποζημίωση, πλην μεταξύ των αερομεταφορέων που αναφέρονται στο άρθρο 8α παράγραφος 1 σημείο β).

3. Οι μεταβιβάσεις ή οι ανταλλαγές που αναφέρονται στην παράγραφο 1 ανωτέρω κοινοποιούνται στον συντονιστή και τίθενται σε ισχύ μετά από ρητή επικύρωσή τους από τον συντονιστή. Ο συντονιστής δεν επικυρώνει μεταβιβάσεις ή ανταλλαγές μη σύμφωνες με τις απαιτήσεις του παρόντος κανονισμού και εφόσον δεν εξασφαλίζεται ότι:

(α) δεν διακυβεύονται οι δραστηριότητες του αερολιμένα, λαμβανομένων υπόψη όλων των τεχνικών, επιχειρησιακών και περιβαλλοντικών περιορισμών.

(β) τηρούνται οι περιορισμοί που επιβάλλονται σύμφωνα με το άρθρο 9.

(γ) μια μεταβίβαση slots δεν εμπίπτει στο πεδίο εφαρμογής της παραγράφου 4.

(δ) σε περίπτωση ανταλλαγής μεταξύ δύο αερομεταφορέων, όπως αναφέρεται στην παράγραφο 1, αμφότεροι οι αερομεταφορείς πρόκειται να χρησιμοποιήσουν τα slots που προκύπτουν από την ανταλλαγή ή από διαδοχικές ανταλλαγές.

4. (α) Τα slots που κατανέμονται σε νεοεισερχόμενο, βάσει του άρθρου 2 σημείο β), δεν μπορούν να μεταβιβασθούν σύμφωνα με όσα προβλέπει η παράγραφος 1 σημείο β) για διάστημα δύο ισοδύναμων περιόδων προγραμματισμού.

(β) Τα slots που κατανέμονται σε νεοεισερχόμενο, βάσει του άρθρου 2 σημείο β) σημεία (ii) και (iii), δεν μπορούν να μεταβιβασθούν σε άλλη πτήση, όπως προβλέπει η παράγραφος 1 σημείο α), για διάστημα δύο ισοδύναμων περιόδων προγραμματισμού, εκτός εάν ο νεοεισερχόμενος θα εδικαιούτο να έχει λάβει με την ίδια προτεραιότητα το νέο δρομολόγιο όπως και το εκτελούμενο δρομολόγιο.

(γ) Τα slots που κατανέμονται σε νεοεισερχόμενο, βάσει του άρθρου 2 σημείο β), δεν μπορούν να ανταλλαγούν σύμφωνα με την παράγραφο 1 σημείο δ) για διάστημα δύο ισοδύναμων περιόδων προγραμματισμού, εκτός εάν πρόκειται να βελτιωθούν οι χρόνοι των slots για τα συγκεκριμένα δρομολόγια σε σύγκριση με τους χρόνους που είχαν ζητηθεί αρχικά.

Άρθρο 8β

Αποκλεισμός αξιώσεων αποζημίωσης

Το δικαίωμα σε σειρά slots που αναφέρεται στο άρθρο 8 παράγραφος 2 δεν εγείρει αξιώσεις αποζημίωσης για τυχόν περιορισμό, ελάττωση ή κατάργησή του, που επιβάλλεται βάσει της κοινοτικής νομοθεσίας, και ιδίως κατ' εφαρμογή των κανόνων της συνθήκης για τις αερομεταφορές.

Ο παρών κανονισμός δεν θίγει τις εξουσίες των δημοσίων αρχών να απαιτούν μεταβίβαση των slots μεταξύ αερομεταφορέων, χωρίς χρηματική αποζημίωση, βάσει των άρθρων 81 ή 82 της συνθήκης ή του κανονισμού 4064/89.

Άρθρο 9

Υποχρεώσεις δημόσιας υπηρεσίας

1. Εφόσον σε ένα δρομολόγιο έχουν επιβληθεί υποχρεώσεις δημόσιας υπηρεσίας, σύμφωνα με το άρθρο 4 του κανονισμού (EΟΚ) αριθ. 2408/92 του Συμβουλίου, ένα κράτος μέλος μπορεί να κρατήσει στον συντονισμένο αερολιμένα τα slots που απαιτούνται για τις επικείμενες πτήσεις στο δρομολόγιο αυτό. Εάν ο αερομεταφορέας δεν χρησιμοποιήσει τα slots που έχουν κρατηθεί για το δρομολόγιο, σύμφωνα με το άρθρο 8 παράγραφοι 2 και 4, τα slots διατίθενται σε οιονδήποτε άλλο αερομεταφορέα επιθυμεί να εκτελεί το δρομολόγιο σύμφωνα με τις υποχρεώσεις δημόσιας υπηρεσίας, με την επιφύλαξη της παραγράφου 2. Εάν κανείς άλλος αερομεταφορέας δεν επιθυμεί να εκτελεί το δρομολόγιο και το ενδιαφερόμενο κράτος μέλος δεν προβεί σε προκήρυξη υποβολής προσφορών, βάσει του άρθρου 4 παράγραφος 1 σημείο δ) του κανονισμού (EΟΚ) αριθ. 2408/92, τα slots επιστρέφονται στο κοινό σύστημα εκμετάλλευσης.

2. Η διαδικασία πρόσκλησης υποβολής προσφορών, που θεσπίζει το άρθρο 4 παράγραφος 1 σημεία δ) έως ζ) και παράγραφος 1 σημείο (i) του κανονισμού (EΟΚ) αριθ. 2408/92, εφαρμόζεται για τη χρήση των slots που αναφέρονται στην παράγραφο 1 προηγουμένως, εφόσον περισσότεροι του ενός κοινοτικοί αερομεταφορείς επιθυμούν να εκτελούν το δρομολόγιο και δεν μπόρεσαν να λάβουν slots εντός μιας ώρας πριν ή μετά τους χρόνους που ζήτησαν από τον συντονιστή.'

(6) Οι παράγραφοι 1, 2, 3, 4, 5, 7 και 8 του άρθρου 10 αντικαθίστανται από τις εξής:

'Άρθρο 10

Κοινό σύστημα εκμετάλλευσης slots

1. Ο συντονιστής δημιουργεί κοινό σύστημα εκμετάλλευσης, το οποίο περιέχει όλα τα slots που δεν κατανεμήθηκαν βάσει του άρθρου 8 παράγραφοι 2 και 4. Όλη η νέα χωρητικότητα slot, που καθορίζεται βάσει του άρθρου 3 παράγραφος 3, τοποθετείται στο κοινό σύστημα εκμετάλλευσης.

2. Μια σειρά slots που έχει χορηγηθεί σε έναν αερομεταφορέα για την εκτέλεση τακτικών ή προγραμματισμένων έκτακτων δρομολογίων δεν παρέχει το δικαίωμα στον αερομεταφορέα να λάβει την ίδια σειρά slots για την επόμενη ισοδύναμη περίοδο προγραμματισμού, εφόσον αυτός δεν μπορεί να αποδείξει στον συντονιστή ότι τα χρησιμοποίησε, όπως όρισε ο συντονιστής, για τουλάχιστον το 80 % του χρόνου, κατά τη διάρκεια της περιόδου για την οποία του χορηγήθηκαν.

3. Τα slots που χορηγήθηκαν σε έναν αερομεταφορέα πριν από τις 31 Ιανουαρίου για την επόμενη θερινή περίοδο, ή πριν από τις 31 Aυγούστου για την επόμενη χειμερινή περίοδο, αλλά επιστράφηκαν στον συντονιστή προς ανακατανομή τους, πριν από τις ημερομηνίες αυτές, δεν λαμβάνονται υπόψη στον υπολογισμό χρήσης.

4. Εάν δεν είναι δυνατόν να αποδειχθεί ότι η σειρά slots χρησιμοποιήθηκε κατά 80%, όλα τα slots που συνθέτουν τη σειρά τοποθετούνται στο κοινό σύστημα εκμετάλλευσης, εκτός εάν η μη χρησιμοποίησή τους μπορεί να αιτιολογηθεί βάσει ενός των κάτωθι λόγων:

(α) απρόβλεπτες και αναπόφευκτες καταστάσεις οι οποίες δεν ήταν υπό τον έλεγχο του αερομεταφορέα και οδήγησαν σε:

- κράτηση του τύπου αεροσκαφών που συνήθως χρησιμοποιείται για το συγκεκριμένο δρομολόγιο στο έδαφος.

- κλείσιμο αερολιμένα ή εναερίου χώρου.

- σοβαρή διαταραχή τουλάχιστον του 50% όλων των πτήσεων στον συγκεκριμένο αερολιμένα κατά την υπόψη περίοδο προγραμματισμού.

(β) διακοπή των δρομολογίων, οφειλόμενη σε ενέργεια με σκοπό να θιγούν τα δρομολόγια αυτά, η οποία κατέστησε πρακτικά ή/και τεχνικά αδύνατον να εκτελέσει ο αερομεταφορέας τα δρομολόγια, όπως είχε προγραμματίσει.

(γ) σοβαρές οικονομικές ζημίες στον ενδιαφερόμενο κοινοτικό αερομεταφορέα, με αποτέλεσμα να χορηγηθεί προσωρινή άδεια από τις αρχές έκδοσης αδείας, εξαρτώμενη από την οικονομική αναδιοργάνωση του αερομεταφορέα, σύμφωνα με το άρθρο 5 παράγραφος 5 του κανονισμού (EΟΚ) αριθ. 2407/92.

5. Μετά από αίτημα κράτους μέλους ή με δική της πρωτοβουλία, η Επιτροπή εξετάζει την εφαρμογή της παραγράφου 4 από τον συντονιστή ενός αερολιμένα που εμπίπτει στο πεδίο εφαρμογής του παρόντος κανονισμού.

Λαμβάνει απόφαση μέσα σε διάστημα δύο μηνών από την παραλαβή του αιτήματος, μετά από ακρόαση της επιτροπής που αναφέρεται στο άρθρο 13.

6. Με την επιφύλαξη του άρθρου 8 παράγραφος 2 του παρόντος κανονισμού και του άρθρου 8 παράγραφος 1 του κανονισμού (EΟΚ) αριθ. 2408/92, τα slots που τοποθετούνται στο κοινό σύστημα εκμετάλλευσης κατανέμονται στους αερομεταφορείς που θα υποβάλουν σχετική αίτηση. Το 50 % αυτών των slots κατανέμονται πρώτα σε νεοεισερχόμενους, εκτός εάν οι αιτήσεις των νεοεισερχομένων είναι κάτω του 50%. Για την εν λόγω κατανομή, η ημέρα προγραμματισμού διαιρείται σε ίσες περιόδους συντονισμού, διάρκειας τουλάχιστον μίας ώρας.

Μεταξύ νεοεισερχομένων, δίδεται προτεραιότητα στους αερομεταφορείς που πληρούν τους όρους για να χαρακτηρισθούν νεοεισερχόμενοι, βάσει του άρθρου 2 σημείο β) (i) και (ii) ή του άρθρου 2 σημείο β) (i) και (iii).

7. Ο νεοεισερχόμενος, στον οποίο προσφέρθηκε μια σειρά slots εντός χρονικού διαστήματος μίας ώρας πριν ή μετά τον χρόνο που ζήτησε, αλλά δεν τη δέχθηκε, δεν διατηρεί την ιδιότητα του νεοεισερχόμενου για τη συγκεκριμένη περίοδο προγραμματισμού.

8. Για τα δρομολόγια που εκτελούνται από όμιλο αερομεταφορέων, ένας μόνον συμμετέχων αερομεταφορέας μπορεί να υποβάλει αίτηση για slots. Ο αερομεταφορέας που εκτελεί το δρομολόγιο αναλαμβάνει την ευθύνη να πληροί τα κριτήρια που απαιτούνται, προκειμένου να διατηρηθεί το ιστορικό προηγούμενο που αναφέρεται στο άρθρο 8 παράγραφος 2.

Τα slots που έχουν χορηγηθεί σε έναν από τους αερομεταφορείς του ομίλου μπορούν να χρησιμοποιηθούν από άλλον συμμετέχοντα αερομεταφορέα για την κοινή τους πτήση, με την προϋπόθεση ότι η κοινή πτήση εξακολουθεί να έχει τον διακριτικό κωδικό του αερομεταφορέα στον οποίο χορηγήθηκαν τα slots, για λόγους συντονισμού και παρακολούθησης. Εάν διακοπεί το συγκεκριμένο δρομολόγιο, τα αντίστοιχα slots παραμένουν στη διάθεση του αερομεταφορέα στον οποίο χορηγήθηκαν αρχικά. Οι αερομεταφορείς που συμμετέχουν σε κοινές πτήσεις ενημερώνουν αναλυτικά τους συντονιστές σχετικά με τις πτήσεις αυτές.'

(7) Η παράγραφος 6 του άρθρου 10 μετατρέπεται σε νέα παράγραφο 9.

(8) Το άρθρο 11 αντικαθίσταται από το εξής:

'Άρθρο 11

Καταγγελίες και δικαίωμα προσφυγής

1. Οι καταγγελίες σχετικά με την εφαρμογή των άρθρων 8, 8α και 10 υποβάλλονται στην επιτροπή συντονισμού. Η επιτροπή εξετάζει το θέμα εντός ενός μηνός από την κατάθεση της καταγγελίας και, εφόσον είναι δυνατόν, προτείνει λύσεις στον συντονιστή, σε μια απόπειρα επίλυσης των προβλημάτων. Εάν δεν είναι δυνατόν να διακανονισθούν οι καταγγελίες, το αρμόδιο κράτος μέλος μπορεί, εντός των επομένων τριών μηνών, να μεριμνήσει για τη διαμεσολάβηση μιας οργάνωσης εκπροσώπησης των αερομεταφορέων ή των αερολιμενικών αρχών ή άλλου τρίτου μέρους.

2. Τα κράτη μέλη εξασφαλίζουν ότι κάθε μέρος με έννομο συμφέρον έχει δικαίωμα προσφυγής κατά των αποφάσεων του συντονιστή ενώπιον εθνικού δικαστηρίου ή άλλης ανεξάρτητης αρχής, σε περίπτωση αποτυχίας της διαδικασίας διαμεσολάβησης που αναφέρεται στην παράγραφο 1.

Τα κράτη μέλη εξασφαλίζουν ότι το όργανο εκδίκασης των προσφυγών έχει την αρμοδιότητα:

α) να λαμβάνει, το συντομώτερο δυνατόν και με προδικαστική διαδικασία, προσωρινά μέτρα με σκοπό την επανόρθωση της διατεινόμενης παραβίασης ή την αποφυγή περαιτέρω ζημίας των σχετικών συμφερόντων, καθώς και μέτρα για την αναστολή ή τη διασφάλιση αναστολής της διαδικασίας κατανομής slots ή της εφαρμογής οιασδήποτε απόφασης έλαβε ο συντονιστής,

β) να ακυρώνει ή να διασφαλίζει την ακύρωση αποφάσεων που έχουν ληφθεί παράνομα,

γ) να επιδικάζει αποζημιώσεις.

Για τους σκοπούς της εφαρμογής του δευτέρου εδαφίου σημείο γ) της παρούσας παραγράφου, ο συντονιστής απαλλάσσεται από υποχρεώσεις καταβολής αποζημίωσης, πλην των περιπτώσεων βαριάς αμέλειας ή εσκεμμένου παραπτώματος.

Τα κράτη μέλη εξασφαλίζουν ότι οι διαδικασίες αναθεώρησης είναι ανοικτές, βάσει διεξοδικών κανόνων, τους οποίους μπορούν να θεσπίσουν τα κράτη μέλη, τουλάχιστον σε κάθε πρόσωπο που έχει ή είχε συμφέρον από τη διαδικασία κατανομής των slots και το οποίο ζημιώθηκε ή ενδέχεται να ζημιωθεί από τη διατεινόμενη παραβίαση.

Εάν βάσει της παρούσας παραγράφου κατατεθεί προσφυγή, παύει αμέσως η εφαρμογή της παραγράφου 1 του παρόντος άρθρου.'

(9) Ο τίτλος και η παράγραφος 1 του άρθρου 12 αντικαθίστανται από τα εξής:

'Σχέσεις με τρίτες χώρες

'1. Όποτε φαίνεται ότι μια τρίτη χώρα, στην κατανομή και τη χρήση των slots στους αερολιμένες της,

(α) δεν επιφυλάσσει στους κοινοτικούς αερομεταφορείς μεταχείριση ανάλογη με εκείνην που παρέχεται από τον παρόντα κανονισμό στους αερομεταφορείς της, ή

(β) δεν επιφυλάσσει εκ των πραγμάτων στους κοινοτικούς αερομεταφορείς εθνική μεταχείριση, ή

(γ) παρέχει σε αερομεταφορείς άλλων τρίτων χωρών ευνοϊκότερη μεταχείριση από εκείνην προς τους κοινοτικούς αερομεταφορείς,

η Επιτροπή δύναται, σύμφωνα με τη διαδικασία του άρθρου 13 παράγραφος 2, να αποφασίσει ότι ένα ή περισσότερα κράτη μέλη θα λάβουν μέτρα, μεταξύ των οποίων είναι και η αναστολή εφαρμογής μέρους ή όλου του παρόντος κανονισμού για έναν ή περισσότερους αερομεταφορείς της συγκεκριμένης τρίτης χώρας, προκειμένου να επανορθωθεί η διακριτική μεταχείριση από την εν λόγω τρίτη χώρα.'

(10) Τα άρθρα 13 και 14 αντικαθίστανται από τα εξής:

'Άρθρο 13

Διαδικασία λήψης αποφάσεων

1. Κατά τη λήψη απόφασης βάσει του άρθρου 3 παράγραφος 3 και του άρθρου 12, η Επιτροπή επικουρείται από επιτροπή απαρτιζόμενη από αντιπροσώπους των κρατών μελών, της οποίας προεδρεύει ο αντιπρόσωπος της Επιτροπής.

2. Όταν γίνεται χρήση της παρούσας παραγράφου, εφαρμόζεται η διαδικασία της κανονιστικής επιτροπής, που ορίζεται στο άρθρο 5 της απόφασης 1999/468/EΚ, σε συνδυασμό με το άρθρο 7 παράγραφος 3 και το άρθρο 8 αυτής.

3. Η περίοδος που προβλέπεται στο άρθρο 5 παράγραφος 6 της απόφασης 1999/468/EΚ είναι διάρκειας τριών μηνών.

4. Η Επιτροπή μπορεί επίσης να συμβουλεύεται την επιτροπή για οιοδήποτε άλλο θέμα που αφορά την εφαρμογή του παρόντος κανονισμού.

5. Η επιτροπή καταρτίζει τον εσωτερικό της κανονισμό.

Άρθρο 14

Eπιβολή

1. Το σχέδιο πτήσης ενός αερομεταφορέα απορρίπτεται από τις αρμόδιες αρχές διαχείρισης της εναέριας κυκλοφορίας, εφόσον αυτός πρόκειται να χρησιμοποιήσει έναν συντονισμένο αερολιμένα για προσγείωση ή απογείωση, κατά τη διάρκεια των περιόδων που ο αερολιμένας είναι συντονισμένος, χωρίς να του έχει χορηγηθεί slot από τον συντονιστή. Εδώ πρέπει να λαμβάνεται υπόψη και ο αναγκαίος χρόνος τροχοδρόμησης σε κάθε αερολιμένα.

2. Ο συντονιστής αποσύρει τη σειρά slots από έναν αερομεταφορέα και την τοποθετεί στο κοινό σύστημα εκμετάλλευσης στις 31 Ιανουαρίου για την επόμενη θερινή περίοδο ή στις 31 Aυγούστου για την επόμενη χειμερινή περίοδο, εφόσον την ημερομηνία εκείνη ο αερομεταφορέας δεν διαθέτει άδεια εκμετάλλευσης ή ισοδύναμο έγγραφο.

3. Ο συντονιστής αποσύρει και τοποθετεί στο κοινό σύστημα εκμετάλλευσης τη σειρά slots που έλαβε ένας αερομεταφορέας κατόπιν μεταβίβασης ή ανταλλαγής, βάσει του άρθρου 8α παράγραφος 3, εφόσον δεν την χρησιμοποίησε όπως όφειλε, σύμφωνα με το άρθρο 8α παράγραφος 3 σημείο (δ).

4. Οι αερομεταφορείς που επανειλημμένα και εσκεμμένα εκτελούν πτήσεις σε χρόνο πολύ διαφορετικό από το slot που τους έχει χορηγηθεί ως μέρος της σειράς slots στερούνται της ιδιότητας που αναφέρεται στο άρθρο 8 παράγραφος 2. Ο συντονιστής μπορεί να αποφασίσει να αποσύρει αυτή τη σειρά slots από τον αερομεταφορέα για το υπόλοιπο της περιόδου προγραμματισμού και να την τοποθετήσει στο κοινό σύστημα εκμετάλλευσης, μετά από ακρόαση και επίσημη προειδοποίηση του ενδιαφερόμενου αερομεταφορέα.

5. Μετά από μια επίσημη προειδοποίηση, τα κράτη μέλη εισάγουν μέτρα επιβολής προστίμων ή/και περιοδικών χρηματικών ποινών στους αερομεταφορείς για επανειλημμένη και εσκεμμένη εκτέλεση πτήσεων σε χρόνους πολύ διαφορετικούς από τα slots που τους έχουν χορηγηθεί ή για τη χρήση ενός slot με διαφορετικό τρόπο από εκείνον που αναφέρθηκε κατά τον χρόνο της κατανομής.

Για τον καθορισμό του προστίμου ή/και της περιοδικής χρηματικής ποινής, λαμβάνεται υπόψη η φύση και η σοβαρότητα της παράβασης, μετά από ακρόαση του ενδιαφερόμενου αερομεταφορέα.

6. (α) Με την επιφύλαξη του άρθρου 10 παράγραφος 4, εάν ο αερομεταφορέας δεν μπορεί να επιτύχει το ποσοστό χρήσης 80%, που ορίζεται στο άρθρο 8 παράγραφος 2, ο συντονιστής μπορεί να αποφασίσει να αποσύρει αυτή τη σειρά slots από τον αερομεταφορέα για το υπόλοιπο της περιόδου προγραμματισμού και να την τοποθετήσει στο κοινό σύστημα εκμετάλλευσης, μετά από ακρόαση του ενδιαφερόμενου αερομεταφορέα.

(β) Με την επιφύλαξη του άρθρου 10 παράγραφος 4, εάν μετά από παραχώρηση χρονικού περιθωρίου αντίστοιχου προς το 20% της περιόδου ισχύος της σειράς δεν χρησιμοποιηθεί κανένα slot από τη σειρά αυτή, ο συντονιστής τοποθετεί τη συγκεκριμένη σειρά slots για το υπόλοιπο της περιόδου προγραμματισμού στο κοινό σύστημα εκμετάλλευσης, μετά από ακρόαση του ενδιαφερόμενου αερομεταφορέα.'

(11) Προστίθεται το εξής άρθρο 15:

'Άρθρο 15

Σύνταξη έκθεσης και συνεργασία

1. Η Επιτροπή θα υποβάλει στο Ευρωπαϊκό Κοινοβούλιο και το Συμβούλιο έκθεση σχετικά με τη λειτουργία του παρόντος κανονισμού το αργότερο εντός τριών ετών από την έναρξη ισχύος του. Η έκθεση θα πραγματεύεται ιδίως τη λειτουργία των άρθρων 8, 8α και 10.

2. Τα κράτη μέλη και η επιτροπή συνεργάζονται στην εφαρμογή του παρόντος κανονισμού, ιδίως όσον αφορά τη συγκέντρωση πληροφοριών για την έκθεση που αναφέρεται στην παράγραφο 1.'

Άρθρο 2

Ο παρών κανονισμός αρχίζει να ισχύει τρεις μήνες από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος